IэщIагъэр лей хъуркъым
ИгъащIэ лъандэрэ къыддекIуэкI IэщIагъэ дахэхэм ящыщщ арджэн щIыныр. Мы Iуэху мытыншым и щэхур зыхъумэфауэ нобэ щыIэр цIыху закъуэтIакъуэщ. Абыхэм хабжэ Мэзло Руслан.
Куэд щыгъуазэщ мэзлом и IэдакъэщIэкI телъыджэхэр Москва къалэм, Дагъыстэным, хамэ къэралхэм зэрыщагъэлъэгъуам икIи, гулъытэ хэха къызэрыщыхуащIам.
Абы и зи чэзу выставкэр мы махуэхэм Шэшэным щокIуэкI. Зыкъом щIауэ шэшэнхэр лъаIуэрт и арджэнхэр ишэу я щIыпIэм щигъэлъэгъуэну. Мэзлом ахэр игъэщIэхъуакъым, икIи Iэмал иджыт щигъуэтари, гъэлъэгъуэныгъэр къызэIуихащ. Абы цIыху куэд къокIуалIэ.
Выставкэм арджэну 30-м нэс щагъэлъагъуэ. Лэжьыгъэхэр жанр зэхуэмыдэхэм иту IэщIагъэлIым зэригъэзэщIам ахэр нэхъри щIэщыгъуэ пщещI.
Шэшэным иригъэшахэм яхэтщ ди щIыпIэм зэи щимыгъэлъэгъуа лэжьыгъэщIэхэри. «Иджырей интерьерхэм сыт и лъэныкъуэкIи хэзагъэ арджэн лIэужьыгъуэхэм иужьрей зэманым нэхъ селэжьащ. Гу зэрылъыстамкIэ, абыхэм цIыхухэр иджыпстукIэ нэхъ дахьэх», — жеIэ IэщIагъэлIым.
Нобэ Мэзлор дэзыхьэх Iуэхум и мыхьэнэуэ ибжыр лъэпкъ тхыдэм и зы Iыхьэу къалъытэ IэпщIэлъапщIагъэр хъума зэрыхъуамрэ ар бэм IэщIыб зэрамыщIымрэщ.
Лъостэн Музэ.
